作者:劉辰翁
標題:金縷曲・賀新郎
內容:與客攜壺去。望高高、半山失卻，滿城風雨。何許白衣人邂逅，小立東籬共語。未怪是、催租斷句。寂寞午雞啼三四，悄老人、橋上前期誤。卿且去，整吾屨。寒空舊是題詩處。莽雲煙、纏蛟舞鳳，東吳西楚。千古新亭英雄夢，淚溼神州塊土。嘆落日、鴻溝無路。一片沙場君不去，空平生、恨恨王夷甫。憑半醉，付金縷。